
Uznesenie Okresný súd Stará Ľubovňa v rodinnoprávnej veci starostlivosti súdu o mal. A. B., nar. XX.XX.XXXX a mal. C. B., nar. XX.XX.XXXX, trvale bytom D. E., F. G. XXXX/XX, t.č. bytom H. XXX, zastúpené kolíznym opatrovníkom Úradom práce, sociálnych vecí a rodiny Stará Ľubovňa, deti rodičov: H. B., nar. XX.XX.XXXX, trvale bytom H. XXX a B. E. I., nar. XX.XX.XXXX, trvale bytom D. E., F. G. XXXX/ XX, t.č. Ústav na výkon väzby a Ústav na výkon trestu odňatia slobody Prešov, v konaní o zrušenie neodkladného opatrenia takto rozhodol: Súd z r u š u j e neodkladné opatrenie nariadené uznesením Okresného súdu Stará Ľubovňa č. k. 4P/146/2025-27 zo dňa 29.10.2025. odôvodnenie: 1. Uznesením Okresného súdu Stará Ľubovňa č.k. 4P/146/2025-27 zo dňa 29.10.2025, ktoré nadobudlo právoplatnosť dňa 11.12.2025 súd nariadil neodkladné opatrenie, ktorým nariadil matke mal. detí B. E. I., nar. XX.XX.XXXX, dočasne odovzdať mal. deti A. B., nar. XX.XX.XXXX a C. B., nar. XX.XX.XXXX do starostlivosti ich otca H. B., nar. XX.XX.XXXX, trvale bytom H. XXX. Zároveň súd matke mal. detí uložil povinnosť prispievať v nevyhnutnej miere na výživu mal. A. B. sumou 100,- eur mesačne a mal. C. B. sumou 100,- eur mesačne, vždy do 15-tého dňa v mesiaci vopred k rukám otca mal. detí, počnúc dňom vykonateľnosti tohto uznesenia. V prevyšujúcej časti návrh zamietol a styk matky s mal. deťmi neupravil. 2. Rozsudkom Okresného súdu Stará Ľubovňa č.k. 4P/146/2025-91 zo dňa 13.01.2026, ktorý nadobudol právoplatnosť dňa 22.01.2026 súd schvalil rodičovskú dohodu uzavretú medzi rodičmi v tomto znení: „Mení sa rozsudok Okresného súdu Stará Ľubovňa č.k. 4P/1/2024-150 zo dňa 04.06.2024 vo výroku týkajúceho sa schválenia rodičovskej dohody tak, že mal. deti A. B., nar. XX.XX.XXXX a mal. C. B., nar. XX.XX.XXXX sa zverujú do osobnej starostlivosti otca H. B., nar. XX.XX.XXXX, ktorý bude mal. deti zastupovať a spravovať ich majetok. Matka mal. detí E. I., nar. XX.XX.XXXX je povinná prispievať na výživu mal. A. B. sumou 100,- eur mesačne a na výživu mal. C. B. sumou 100,- eur mesačne, ktoré výživné je matka povinná uhrádzať k rukám otca vždy do 15-tého dňa toho-ktorého mesiaca vopred, počnúc dňom právoplatnosti tohto rozsudku. Styk matky s mal. deťmi sa neupravuje. Žiaden z účastníkov nemá nárok na náhradu trov konania.“ 3. Uznesením zo dňa 02.02.2026 súd začal konanie o zrušenie neodkladného opatrenia z úradnej povinnosti a následne ustanovil mal. deťom kolízneho opatrovníka ÚPSVaR v Starej Ľubovni. 4. Podľa § 2 ods. 1 zákona č. 161/2015 Z.z. Civilného mimosporového poriadku (ďalej len „CMP“) na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak.
5. Podľa § 363 CMP súd môže aj bez návrhu zrušiť nariadené neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. 6. Podľa § 365 ods. 7 CMP súd zruší neodkladné opatrenie, ak sa zmenia pomery alebo ak odpadli dôvody, pre ktoré bolo nariadené. Podľa ods. 8 cit. zák. ust. o návrhu na zrušenie neodkladného opatrenia rozhodne súd do desiatich dní od jeho doručenia. 7. Podľa § 339 zákona č. 160/2015 Z.z. Civilného sporového poriadku (ďalej len „CSP“) o zrušení neodkladného opatrenia môže súd rozhodnúť bez pojednávania. V prípadoch neodkladného opatrenia podľa § 334 a 338 majú dotknuté subjekty právo vyjadriť sa k návrhu na zrušenie neodkladného opatrenia. 8. Civilný mimosporový poriadok osobitne vymedzuje dôvody na zrušenie neodkladného opatrenia. Ak sú splnené predpoklady na zrušenie, musí súd rozhodnúť vždy samostatným uznesením. Samotné skončenie konania nespôsobuje zrušenie neodkladného opatrenia, ale súd o jeho zrušení musí rozhodnúť samostatným uznesením. Dôvodmi na zrušenie sú jednak zmena pomerov a jednak odpadnutie dôvodov, pre ktoré bolo nariadené. Neodkladné opatrenie môže súd zrušiť aj bez návrhu. 9. Súd vychádzajúc z obsahu spisu dospel k záveru, že t.č. je dôvodné uvedené neodkladné opatrenie nariadené uznesením Okresného súdu Stará Ľubovňa č. k. 4P/146/2025-27 zo dňa 29.10.2025 zrušiť. Dôvodom je tá skutočnosť, že t. č. už nepretrvávajú dôvody nariadenia neodkladného opatrenia, tieto pominuli z dôvodu toho, že už bolo rozhodnuté vo veci samej, a to rozsudkom tunajšieho súdu č.k.4P/146/2025-91 zo dňa 13.01.2026, ktorý nadobudol právoplatnosť dňa 22.01.2026. Poučenie: Proti tomuto uzneseniu je prípustné odvolanie, ktoré možno podať v lehote 15 dní odo dňa jeho doručenia na Okresnom súde Stará Ľubovňa, písomne, v štyroch vyhotoveniach. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

